Den nye kreative elite blandt nutidens unge er musikerne, eller artisterne, som de insisterer på at kalde sig selv. Hvor det i min ungdom, var tænkere som Michael Strunge, F. P. Jac, Søren Ulrik Thomsen, Dan Turèll, Rifbjerg, Bjørn Nørgaard, Inger Christensen & Poul Borum, for at nævne et par, der var med til at levere kunstnerisk input til os unge hoveder og sætte ord på vores åndsliv, er det i dag en gruppe af popsnedkere, der for længst har sprængt rammerne for deres borgerlige navnes formåen, der gør ditto.

Det er folk som Wafande, Djames Braun, Medina, Klumben, Raske Penge, Sukker Lyn, Pharphar, Eloq og Kidd, der alle åbenbart enten er blevet døbt i Andeby eller har trukket deres navn i en fejlbehæftet algoritme.

Til denne gruppe hører også TopGunn, der bærer det borgerlige navn Oliver Gammelgaard. Han har sammen med sit crew - eller sjak på dansk - begået tv-serien 'Fucking fornuftig'. Hvis man ikke ved, hvad et hiphopsjak er, så er det, når en gruppe af unge mænd har erkendt, at de individuelt ikke har social pondus nok til at begå sig med den ønskede respekt og derfor søger mod en alfahan. Det er at sammenligne med de godartede maritime snyltedyr, der lever hele deres liv i mundvigen på en haj.